Πληροφορίες: Χριστίνα Σαμαρά

**Αθήνα:** 11.05.2020

**Αρ. Πρωτ.: 633**

ΠΡΟΣ: - κ. Δ. Μιχαηλίδου, Υφυπουργό Εργασίας και Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Απαραίτητη η άμεση εκπόνηση σχεδιασμού για την έγκαιρη και ασφαλή επιστροφή των ωφελούμενων στις δομές που παρέχουν υπηρεσίες ανοιχτής φροντίδας για τα άτομα με αναπηρία και χρόνιες παθήσεις**»**

**Κυρία Υφυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) –που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας - με το παρόν έγγραφό της, σας μεταφέρει το αίτημα της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ) σχετικά με τον σχεδιασμό της επαναλειτουργίας των δομών εκπαίδευσης και παροχής υπηρεσιών ανοικτής φροντίδας σε άτομα με αναπηρία (ΚΔ-ΗΦ ΑμεΑ και ΚΔΑΠμεΑ).

Όπως επισημαίνει στην επιστολή της η ΠΟΣΓΚΑμεΑ, την οποία σας επισυνάπτουμε, έχει προκληθεί μεγάλη ανησυχία στο χώρο μας, από το γεγονός πως δεν έχουμε καμία ενημέρωση από την κυβέρνηση για τα μέτρα που θα ληφθούν για την επαναλειτουργία των δομών τυπικής, μη τυπικής και άτυπης εκπαίδευσης για τα άτομα με αναπηρία, συμπεριλαμβανομένων εκείνων που παρέχουν υπηρεσίες ανοικτής φροντίδας (ΚΔ-ΗΦ ΑμεΑ και ΚΔΑΠμεΑ) στο πλαίσιο της σταδιακής αποκλιμάκωσης των περιοριστικών μέτρων έναντι των επιπτώσεων του κορωνοϊού Covid-19.

Η αναστολή λειτουργίας των δομών ΝΠΔΔ, ΝΠΙΔ που παρέχουν υπηρεσίες ανοικτής φροντίδας σε άτομα με αναπηρία (ΚΔ-ΗΦ ΑμεΑ, ΚΔΑΠμεΑ κ.ο.κ.) τους τελευταίους δύο μήνες, παρότι αναγκαία κατά την πρώτη φάση της πανδημίας, είχε επιπτώσεις στην ψυχοσυναισθηματική υγεία των ατόμων με νοητική αναπηρία, αυτισμό, σύνδρομο down, εγκεφαλική παράλυση, βαριές και πολλαπλές αναπηρίες και σημαντική επιβάρυνση στους γονείς και κηδεμόνες τους που αναπόφευκτα σήκωσαν το βαρύτερο φορτίο της διαχείρισης αυτής της κατάστασης.

Ως εκ τούτου απευθυνόμαστε σε εσάς και ζητάμε να προβείτε άμεσα στις απαιτούμενες ενέργειες για το σχεδιασμό της σταδιακής επαναλειτουργίας των δομών εκπαίδευσης και παροχής υπηρεσιών ανοικτής φροντίδας σε άτομα με αναπηρία (ΚΔ-ΗΦ ΑμεΑ και ΚΔΑΠμεΑ), μέσω της πρόβλεψης των ενδεικνυόμενων μέτρων για την υγιεινή και την ασφάλεια τόσο των ωφελούμενων όσο και των εργαζομένων κατά την επιστροφή τους σε αυτές, σε συνεργασία με την επιστημονική κοινότητα και τις διοικήσεις των δομών, καθώς και την διαβούλευση με εκπροσώπους της ΠΟΣΓΚΑμεΑ και της ΕΣΑμεΑ.

**Κυρία Υφυπουργέ,**

Πιστεύουμε ότι θα ανταποκριθείτε θετικά στο εν λόγω αίτημά μας, λαμβάνοντας υπόψη ότι ο οποιοσδήποτε αποκλεισμός των ατόμων με αναπηρία από τον σχεδιασμό των μέτρων για την ασφαλή επιστροφή στην κανονικότητα στους χρόνους που προβλέπονται για τον υπόλοιπο πληθυσμό, είναι αντίθετος σε συνταγματικά και νομικά κατοχυρωμένα δικαιώματα ατόμων με αναπηρία και χρόνιες παθήσεις και οδηγεί σε στιγματισμό και κοινωνικό αποκλεισμό.

Αναμένουμε τα αποτελέσματα των ενεργειών σας επί του θέματος.

Συνημμένα σας αποστέλλουμε την υπ’ αριθ. πρωτ. 239/07.05.2020 επιστολή της ΠΟΣΓΚΑμεΑ, που αναφέρεται στο εν λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* Πρωθυπουργό της χώρας, κ. Κ. Μητσοτάκη
* Υπουργό Επικρατείας, κ. Γ. Γεραπετρίτη
* Υπουργό Εσωτερικών, κ. Π. Θεοδωρικάκο
* Υπουργό Εργασίας και Κοινωνικών Υποθέσεων, κ. Ι. Βρούτση
* Εθνική Επιτροπή Δικαιωμάτων του Ανθρώπου
* Γεν. Γραμματέα Κοινωνικής Αλληλεγγύης και Καταπολέμησης της Φτώχειας, κ. Γ. Σταμάτη
* Πρόεδρο Κ.Ε.Δ.Ε., Δ. Παπαστεργίου
* Πρόεδρο ΕΟΔΥ, κ. Π. Αρκουμανέα
* Πρόεδρο ΕΟΠΥΥ, κ. Β. Πλαγιανάκο
* Προϊστάμενο Ε.Υ.Σ.Ε.Κ.Τ., κ. Β. Τρουλάκη

- ΠΟΣΓΚΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |